In nomine Domini amen. Universis presentes litteras, seu hoc presens instrumentum publicum inspecturis: officialis Autissiodorensis, salutem in Domino sempiternam. Notum facimus quod anno Domini millesimo trecentesimo sexagesimo nono, more curie Gallicane, Indictione octava, mensis januarii die vicesima, circiter horam tertiam, pontificatus sanctissimi in Christo patris et domini nostri domini Urbani, Divina providentia pape V, anno octavo, coram Guillelmo Viaudi, clerico, autoritate apostolica publico notario et curie Autissiod. jurato nostro, cui quoad hoc commisimus vices nostras, nec-non in testimonium subscriptorum ad hoc vocatorum et rogatorum presentia, personaliter constitutis in capitulo ecclesie Autissiodorensi, reverendo in Christo patre et domino domino Petro, Dei gratia episcopo Autissiodorensi, venerabilique patri in Christo domino Johanne abbate monasterii Sancti-Mariani Autissiodor., ac venerabilibus et religiosis ac discretis viris et magistris Johanne Mercerii, decano, Guillelmo Mercerii thesaurario, Ludovico Balbeti archidiacono Puisaye, Jacobo Billonis, Hugone Blandini canonicis ecclesie Autissiodor., Petro de Autissiodoro graneterio, Stephano de Melligniaco monachis monasterii Sancti-Germani Autissiod., Egidio de Vallermerci, Johanne Jourdain.... ore clerico et Petro Progier, Petro Mercerii, Guidono Bourdelli, Johanne Cudenne, seniore, Colacio Lusurier, Gileto Legoiz, Johanne d’Orgelet alias dicto Le Galoiz, Joanne Coinchion, Symone de la..... Johanne Salnerii, Joanne Corderii, Johanne Robardelli, Peretto Duboys, Guillelmo de Vallemarci, draperio, Johanne Trové, Colino Riquardi, Joanne Thome, Petro Poterii, Audeto de Belna, et.... aliis habitatoribus tam ecclesiasticis quam secularibus civitatis Autiss., in magna quantitate, etiam majorem et saniorem partem omnium habitantium civitatis predicte facientibus, et evidenter..... propter hoc specialiter congregatis in capitulo predicto, etiam post solemnem proclamationem super hoc ex parte domini comitis Autiss. expresse factam, per civitatem predictam, ut dicebant, pro se et pro aliis habitantibus civitatis predicte absentibus, pro quibus etiam predicti habitatores presentes manu ceperunt, et se fortes fecerunt in hac parte, sub omnium bonorum suorum obligatione, quoad ea que inferius continentur, per dictos alios habitatores absentes tenenda, complenda et firmiter ac inviolabiliter observanda, ex una parte; et nobili viro Guidone de Ruppeforti, domicello, serviente armorum domini nostri Francorum regis, pro se ipso, ex altera. Quequidem partes dicentes et afferentes quod cum dudum quedam reliquie seu jocalia chasse corporis S. Germani Autiss., que pridem post captionem civitatis predicte tradite fuerunt pro redemptione civitatis memorate Anglicis qui ipsam occupabant persolvenda, depredata fuissent et ablata per dominum Symonem de S. Albino, milite et Hugonem de Binant, domicellum, ac eorum complices in hac parte. Quarum reliquiarum et jocalium certa pars jam dictis habitatoribus reddita fuerat et restituta, et alia pars adhuc reddenda et restituenda erat, et que alia pars adhuc restans reddenda, ut est dictum, erat in manu cujusdam usurarii extra regnum Francie commorantis, pro pignore cujusd. magne florenorum summe supra ipsa parte reliquiarum predictarum mutuo recepta, et pro qua etiam alia parte dictarum reliquiarum et jocalium redimenda, solvenda erat usurario predicto, infra proximi festum Purificationis B.M.V. summa mille quadraginta trium florenorum auri francorum, cum septem grossis turonensibus argenti. Que etiam summa excessive ulterius multiplicaretur, nisi dicte reliquie et jocalia infra festum predictum redimerentur, et taliter quod forte ipse reliquie et jocalia omnino perderentur, nisi recuperentur infra breve, quod verti posset in predictorum habitantium et heredum ac successorum suorum grave damnum, ac evidens detrimentum, potissime, cum ratione et occasione reliquiarum et jocalium predictorum dicti habitatores essent erga religiosos predicti monasterii S. Germani Autissiodor. quamplurimum obligati. Propter quod predicti habitatores, tam propter hoc specialiter, ut est dictum, congregati, pro se et pro aliis absentibus predictis, interveniente super hoc consilio et consensu expresso predicti domini episcopi, se et super predicta alia parte dictarum reliquiarum adhuc in predicti usurarii manu existente recuperenda et habenda ab eodem usurario, mediante summa florenorum et grossorum Turon. superius declarata, et absque hoc quod ipsa summa ulterius multiplicetur quoque modo, et etiam pro evidenti utilitate omnium habitatorum predictorum, tam presentium quam absentium, et ad majora pericula atque damna super hoc evitanda, cum predicto Guidone de Ruppeforte tractaverunt et concordaverunt, et ipse Guido cum eisdem habitatoribus tractavit et concordavit, coram publico notario et testibus infrascriptis, in modum qui sequitur, et in formam videlicet quod ipse Guido predictam aliam partem reliquiarum et jocalium predictorum que adhuc est reddenda ipse Guido a manu dicti usurarii amovebit, recipiet et recuperabit, predicto usurario de summa predicta sibi super ipsis debita satisfaciendo, et dictos habitatores omnes et singulos, ac eorum heredes et successores, erga usurarium et alios quoscumque extraneos qui aliquid petere vellent ab eisd. habitatoribus, tam ratione et occasione reliquiarum et jocalium predictorum, quam pro laboribus aut expensis factis per eos in ipsis reliquiis et jocalibus, reddi procurandis de his omnibus et singulis penitus acquittabit, et indemnes observabit ac indemnes observare promisit, predictamque partem dictarum reliquiarum et jocalium adhuc ad reddendum restantem, ipse Guido predictis habitatoribus, suis sumptibus, periculis et expensibus, integre restituet et reddet, ac restituere promisit, et predictis habitatoribus in capitulo predicto ecclesie Autissiodor., vel alibi in civitate predicta, ubi melius placuerit habitatoribus supradictis, et hoc tardius faciet et facere tenebitur, et promisit infra mediam quadragesimam proximam venturam, ita tamen et sub talibus conditionibus et conventionibus super hoc habitis inter partes predictas, quod pro predictis reliquiis et jocalibus sic recuperandis, restituendis et tradendis et aliis promissis faciendis et complendis per dictum Guidonem, ut est dictum, predicti habitatores in dicto capitulo presentes, pro se et pro aliis absentibus, dicto Guidoni presenti et acceptanti, dederunt, cesserunt et concesserunt omne emolumentum diminutionis pinte vini in civitate predicta nuper ordinatos, videlicet quintam partem vini venditi ad tabernam, per ipsum Guidonem seu alium ve alios ejus nominis, et pro ipso, et ad ejus singulare commodum percipiendam, levandam et exigendam et recipiendam ab omnibus in civitate predicta et suburbiis ejus vinum ad tabernam vendentibus, a prima die mensis februarii proxime venturi usque ad unum annum, cum dimidio et inde continue secutus, et modo ac forma quibus ipsa diminutio tradita fuit, levanda et percipienda Johanni de Bello-Loco, Johanni Paillardi, Johanni Maulduit, Petro de Chantepinot, civibus Autissiodorensibus, et quibusdam aliis suis consociis in hac parte, et secundum quod adhuc ipsi levant emolumentum predictum, etc..... In quorum testimonium, etc...... Datum et actum anno, indictione, mense, die, hora...... presentibus una cum dictis partibus, dicto Domino episcopo, necnon religioso viro domino Arnulpho Balbeti, priore de Quitriaco, Johanne de Pruneyo domicello, et pluribus aliis testibus ad premissa vocatis et rogatis.